Yhdysvaltain tuore varapresidentti Mike Pence on aisaparinsa presidentti Donald Trumpin lähes täydellinen vastakohta, sanoo Yhdysvaltain tutkimuksen dosentti Benita Heiskanen. Heiskasen mukaan heidän keinotekoinen liittonsa muistuttaa lähinnä järjestettyä avioliittoa.

57-vuotias Pence on konservatiivi, republikaani ja Indianan kuvernööri. Hän on tehnyt pitkän uran republikaanipuolueen riveissä ja kuuluu myös äärikonservatiivisen Tea party -liikkeen alkuperäisiin kannattajiin.

Indianan kuvernöörinä Pence ajoi läpi osavaltion historian suurimmat veroleikkaukset, vaati lisärahoitusta koulutukseen ja jatkoi osavaltion budjetin ylijäämän kasvatusta.

Hän on asettunut koti-uskonto-isänmaa-aatekentän vanhoillisimpaan päätyyn vastustamalla muun muassa aborttia, seksuaalivähemmistöjen oikeuksia, minimipalkan korotusta, maahanmuuttoa ja tiedemaailman konsensusta ilmastonmuutoksen olemassaolosta. Valtakunnan tasolla hän on ennen presidentinvaaleja ollut kuitenkin melko tuntematon.

Donald Trumpin varapresidentiksi Pence ilmestyi yllättäen. Benita Heiskasen mukaan ei ole selvää, miten Pence pestiin päätyi.

”Hänhän itse hetkeäkään epäröimättä ryhtyi tähän tehtävään. Sitä emme voi tietää, onko kyseessä vallanhimo tai halu olla päätöksentekoprosessissa mukana”, Heiskanen sanoo.

Kristillistä oikeistoa edustavaa Penceä on kuitenkin pidetty turvallisena vaihtoehtona varapresidentiksi. Hänellä on läheiset suhteet sekä republikaanipuolueen valtaapitäviin että ruohonjuuritasolle, ja hän hallitsee poliittisen diskurssin. Heiskasen mukaan hän on tähän saakka toiminut lähinnä tulkkina Trumpin ja muun maailman välillä.

Presidenttikisan alkumetreillä Pence asettui kannattamaan Ted Cruzia, mutta takasi selustansa ilmoittamalla samalla, ettei vastusta muita republikaaniehdokkaita.

Trumpin voitettua Indianassa Pence asettui tukemaan hänen ehdokkuuttaan.

Hänen suhteensa Trumpiin ei kuitenkaan ole ollut aivan mutkaton. Pence kritisoi esimerkiksi Trumpin ehdotusta estää muslimeja saapumasta Yhdysvaltoihin ”loukkaavana ja perustuslain vastaisena”. Pence paheksui julkisesti myös Trumpin naisiin kohdistuvia kommentteja ja kieltäytyi puolustamasta niitä.

Pence on monella tapaa vahva kontrasti tuoreelle presidentille. Siinä missä hän on perinteinen pitkän linjan politiikan ammattilainen ja puoluevaikuttaja, tuore presidentti tulee liike-elämästä, politiikan ulkopuolelta.

Pencen tyyliä on kuvattu tasapainoiseksi ja faktavetoiseksi, kun Trumpin poliittiset päämäärät taas ovat toistuvasti jääneet provosoivien lausuntojen varjoon.

Heiskanen luonnehtii Trumpin ja Pencen liittoa pakkoavioliitoksi.

”Kun ottaa huomioon, että Trump on alun alkaen ollut demokraattimyönteinen, tämä koko hänen linjansa tuli aika yllätyksenä. Se on koettu aika opportunistisena.”

Heiskasen mukaan näin keinotekoisen liiton ei voi odottaa sujuvan kaikkien taiteen sääntöjen mukaan.

”Pence edustaa kristittyä oikeistoa, ja tällaisia arvoja Trumpkin on kampanjansa aikana esittänyt, mutta kyllähän sen kaikki näkevät, ettei hänen elämänsä ollenkaan vastaa niitä arvoja.”

On mahdotonta tietää, millainen Pencen rooli tulee Trumpin rinnalla olemaan. Yhdysvaltain varapresidentti toimii perustuslain mukaan senaatin puheenjohtajana Yhdysvaltain kongressissa. Heiskasen mukaan Pencen rooliksi saattaa langeta sama selittäjän tehtävä, joka tällä on jo vaalikampanjan aikana ollut.

”Trump on niin poikkeuksellinen kandidaatti, ettei kukaan pysty hahmottamaan, mitä tässä tulee tapahtumaan. Yllätyksiä on varmasti tulossa.”